## Pravilnik o visini i načinu plaćanja naknade za koncesiju za obavljanje djelatnosti radija i/ili televizije kao i visini i načinu plaćanja naknade za natječajnu dokumentaciju i ponudu na javni natječaj

### NN 28/2006 (13.3.2006.), Pravilnik o visini i načinu plaćanja naknade za koncesiju za obavljanje djelatnosti radija i/ili televizije kao i visini i načinu plaćanja naknade za natječajnu dokumentaciju i ponudu na javni natječaj

# VIJEĆE ZA ELEKTRONIČKE MEDIJE

**662**

Temeljem članka 64. stavka 5. Zakona o
elektroničkim medijima (»Narodne novine«, broj 122/03), Vijeće za elektroničke
medije na 76. sjednici, donijelo je sljedeći

## PRAVILNIK

### O VISINI I NAČINU PLAĆANJA NAKNADE ZA KONCESIJU ZA OBAVLJANJE DJELATNOSTI RADIJA I/ILI TELEVIZIJE KAO I VISINI I NAČINU PLAĆANJA NAKNADE ZA NATJEČAJNU DOKUMENTACIJU I PONUDU NA JAVNI NATJEČAJ

Članak 1.

Ovim se Pravilnikom propisuje visina i način
plaćanja naknade za

– koncesiju za obavljanje djelatnosti radija,

- koncesiju za obavljanje djelatnosti
televizije,

- natječajnu dokumentaciju, te

- ponudu na javni natječaj za dodjelu koncesije.

Naknada iz stavka 1. podstavka 1. i 2. ovog
članka plaća se u korist državnog proračuna Republike Hrvatske, a naknada iz
podstavka 3. i 4. na račun Vijeća za elektroničke medije.

VISINA NAKNADE ZA
KONCESIJU

Članak 2.

Visina godišnje naknade za koncesiju za
obavljanje djelatnosti radija utvrđena je u tablici broj 1., a za djelatnost televizije
u tablici broj 2., te iznosi:

*Tablica
broj 1.*
DJELATNOST RADIJA

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| DJELATNOST | GODIŠNJA NAKNADA ZA OBAVLJANJE DJELATNOSTI RADIJA | | | | | | | | | |
| Državna razina | Regionalna razina (više od 1.000.000 žitelja) | Grad Zagreb ili regionalna razina (do 1.000.000 žitelja) | Područje županije, grada, ili drugo ograničeno područje u tisućama žitelja | | | | | | |
| 300 – 500 | 100 – 300 | 50 – 100 | 30 – 50 | 10 – 30 | 5 – 10 | do 5 |
| Radio | 150.000 | 72.800 | 45.500 | 33.800 | 26.000 | 15.600 | 10.400 | 7.800 | 5.200 | 2.600 |

*Tablica
broj 2.*

                      DJELATNOST
TELEVIZIJE

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| DJELATNOST | GODIŠNJA NAKNADA ZA OBAVLJANJE DJELATNOSTI TELEVIZIJE | | | | | | | | | |
| Državna razina | Regionalna razina (više od 1.000.000 žitelja) | Grad Zagreb ili regionalna razina (do 1.000.000 žitelja) | Područje županije, grada, ili drugo ograničeno područje u tisućama žitelja | | | | | | |
| 300 – 500 | 100 – 300 | 50 – 100 | 30 – 50 | 10 – 30 | 5 – 10 | do 5 |
| Televizija | 450.000 | 234.000 | 169.000 | 104.000 | 65.000 | 31.200 | 23.400 | 15.600 | 10.400 | 5.200 |

Članak 3.

Nakladnici neprofitabilnog radija i
neprofitabilne televizije plaćaju 20% naknade utvrđene u tablicama 1. i 2.

Nakladnici radija i televizije, a koji imaju
sjedište na područjima od posebne državne skrbi sukladno odredbama Zakona o
područjima od posebne državne skrbi, plaćaju 70% naknade utvrđene u tablicama
1. i 2.

NAČIN PLAĆANJA NAKNADE
ZA KONCESIJU

Članak 4.

Naknada za koncesiju za obavljanje djelatnosti
radija i/ili televizije plaća se za prvu godinu unaprijed najkasnije prigodom
potpisivanja ugovora o koncesiji.

Godišnja koncesijska naknada za drugu i ostale
godine obavljanja djelatnosti, uključujući i godine obnovljene koncesije plaća
se u četiri jednaka obroka, pri čemu svaki obrok dospijeva na naplatu danom
isteka razdoblja za koje je naknada plaćena.

Naknada se plaća u korist proračuna Republike
Hrvatske.

Članak 5.

Radi osiguranja plaćanja koncesijske naknade
nakladnik je dužan prigodom potpisivanja ugovora o koncesiji predati davatelju koncesije
bjanko zadužnicu.

Ukoliko bjanko zadužnica kao osiguranje plaćanja
bude iskorištena prije isteka roka na koji je zaključen ugovor o koncesiji
nakladnik je dužan izdati novu zadužnicu radi osiguranja plaćanja preostalog
iznosa koncesijske naknade.

Ako nakladnik ne plati na vrijeme koncesijsku
naknadu Vijeće za elektroničke medije pisanom opomenom upozorit će nakladnika
na obvezu plaćanja i odrediti rok u kojem nakladnik mora uplatiti naknadu.
Ukoliko nakladnik ne plati dužnu naknadu ni u tom određenom roku Vijeće za
elektroničke medije može privremeno ili trajno oduzeti koncesiju za obavljanje
djelatnosti.

Za svako zakašnjelo plaćanje nakladnik je dužan
platiti zakonsku zateznu kamatu.

NAKNADA ZA NATJEČAJNU
DOKUMENTACIJU I PONUDU NA JAVNI NATJEČAJ

Članak 6.

U postupku za davanje koncesije za obavljanje
djelatnosti radija i televizije plaća se naknada u postotku od godišnje
koncesijske naknade:

a) 5% uz zahtjev za dostavu natječajne
dokumentacije, i

b) 10% za podnošenje ponude za sudjelovanje u
postupku jav­nog natječaja.

Uz zahtjev za dostavu natječajne dokumentacije
kao i uz ponudu na javni natječaj za dodjelu koncesije za obavljanje
djelatnosti radija i/ili televizije potrebno je priložiti uplatnicu o plaćenoj nak­nadi.

Naknade uplaćene prema odredbama ovoga članka ne
vraćaju se.

STUPANJE NA SNAGU

Članak 7.

Stupanjem na snagu ovog Pravilnika prestaju
važiti odredbe tab­lice 1. iz članka 3. stavka 1.
Pravilnika o koncesijama za obavljanje djelatnosti u javnim telekomunikacijama
(»Narodne novine« broj 88/01), te tablica 3. iz članka 2. stavka 1. Pravilnika
o naknadi za obavljanje telekomunikacijskih usluga i drugih telekomunikacijskih
djelatnosti i načinu plaćanja (»Narodne novine« broj 48/03.).

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 612-12/06-03-07

Urbroj: 567-01/06-01

Zagreb, 27. veljača 2006.

Predsjednik

**mr****. sc. Denis Peričić**, v. r.

Pravilnik, NN 28/2006-662